फिल्म निर्माण के क्षेत्र में विकास भी हो रहा था और अपनी तरह का नया स्वरूप भी सामने आ रहा था. इसी छटपटाहट का परिणाम यह हुआ कि गूँगी फिल्मों को आवाज मिली. इम्पीरियल फिल्म कम्पनी द्वारा आलमआरा का पहला शो 14 मार्च 1931 को बम्बई के मैजेस्टिक सिनेमा में हुआ था. इस फिल्म ने भारतीय सिनेमा के गूँगेपन को दूर किया. आलमआरा फिल्म की अद्भुत सफलता ने फिल्मकारों को अतिउत्साहित किया और तत्कालीन फिल्मों में नाच-गाने तथा मनोरंजन की बाढ़ सी आ गई. शीरीं फरहाद फिल्म में 42 गाने और इन्द्रसभा में 72 गानों का होना अपने आपमें एक कीर्तिमान ही है. गूँगी फिल्मों से बोलती फिल्मों की तकनीक विकसित होते ही फिल्म निर्माण का ढर्रा भी बदला. न्यू थियेटर्स, बंबई टाकीज, प्रभात, नवयुग चित्र, प्रकाश, मिनर्वा आदि जैसी फिल्म कम्पनियों के द्वारा प्रयोजनपूर्ण फिल्मों का निर्माण किया जा रहा था. हिन्दू-मुस्लिम एकता पर बनी रोटी, साहित्यिक कृति पर बनी चित्रलेखा, भारतीय स्वाधीनता आन्दोलन पर आधारित धरती के लाल आदि फिल्मों का निर्माण सोद्देश्यपूर्ण विषय-कहानी जैसी विचारधारा रखने वालों के कारण ही हो सका था.